Mill-bidu tal-kriżi, u grazzi għall-flessibbiltà introdotta fil-Politika ta' Koeżjoni, l-UE mmobilizzat aktar minn EUR 13-il biljun f'investimenti biex tindirizza l-effetti tal-pandemija tal-coronavirus, permezz tal-Fond Ewropew għall-Iżvilupp Reġjonali (FEŻR), il-Fond Soċjali Ewropew ( FSE) u l-Fond ta' Koeżjoni (FK). Il-fondi tal-UE għenu lill-komunitajiet nazzjonali, reġjonali u lokali fil-ġlieda kontra l-impatt soċjoekonomiku negattiv tal-pandemija tal-coronavirus. B'kollox, EUR 4,1 biljun ġew riallokati għall-kura tas-saħħa biex jinxtara makkinarju vitali u tagħmir protettiv personali biex jiġu salvati l-ħajjiet. Ġew mobilizzati EUR 8,4 biljun permezz tal-ħruġ ta' għotjiet, self u sensiela ta' strumenti finanzjarji personalizzati biex jappoġġaw l-ekonomija u, b'mod partikolari, l-Intrapriżi Żgħar u Medji (SMEs) biex jadattaw għall-kriżi. Fl-aħħar nett, madwar EUR 1,4 biljun għaddew mill-FSE biex jgħinu lin-nies u jsalvaw l-impjiegi. Biex tiżgura trasparenza u responsabbiltà massima, illum il-Kummissjoni qed tniedi paġna web apposta dwar il-Pjattaforma tad-Data Miftuħa dwar il-Koeżjoni biex turi kif il-politika ta' Koeżjoni tal-UE qed tappoġġa lill-Istati Membri biex jegħlbu l-kriżi tal-coronavirus. B'aġġornamenti ta' kuljum, il-pjattaforma se turi l-informazzjoni kollha rigward l-emendi tal-programm, fejn ikunu sejrin ir-riżorsi u kif dawn jiġu investiti. B'aġġornament kostanti, il-ħarsa ġenerali tal-pjattaforma se ssir aktar kompleta kuljum. Il-Kummissarju għall-Koeżjoni u r-Riformi, Elisa Ferreira, qalet: “Il-politika ta' koeżjoni tinsab fil-qalba tal-ġlieda kontra l-pandemija tal-coronavirus u l-iżgurar ta' rkupru rapidu. Ir-riżultati tar-rendikont tagħna juru li l-Istati Membri kollha qed jieħdu vantaġġ mill-Inizjattiva ta' Investiment fir-Rispons għall-Coronavirus għall-benefiċċju taċ-ċittadini, in-negozji u s-settur tas-saħħa. Mil-lum, riżultati ta' suċċess bħal dawn huma viżibbli b'mod ċar għal kulħadd fuq id-Dashboard interattiv tagħna tal-Coronavirus, sempliċiment bi klikkjatura 'l bogħod.” Il-President tal-Kumitat Ewropew tar-Reġjuni, Apostolos Tzitzikostas, żied jgħid: “Bis-saħħa ta' regoli simplifikati, il-politika ta' koeżjoni wriet il-valur miżjud tagħha li tgħaqqad flimkien l-Istati Membri, ir-reġjuni u l-bliet tal-UE, biex tipproteġi lin-nies tagħna, issalva l-impjiegi u tippreserva l-ekonomiji lokali matul il-pandemija. Jenħtieġ li ngħożżu din il-lezzjoni b'mod li niffaċilitaw l-aċċess għall-fondi tal-UE u ninvolvu l-livelli kollha tal-gvern biex issawwar u jwassal pjanijiet ta' rkupru. Biex nagħmlu l-aħjar użu minn kull euro investit u niżguraw li l-flus imorru fejn huma l-aktar meħtieġa, jenħtieġ li l-koeżjoni tkun il-boxxla ta' gwida għall-investimenti kollha tal-UE.” Sfond L-Inizjattiva ta' Investiment fir-Rispons għall-Coronavirus (CRII) u l-Inizjattiva ta' Investiment fir-Rispons għall-Coronavirus Plus (CRII+) jippermettu lill-Istati Membri li jibbenefikaw minn żieda temporanja sa 100% tal-kofinanzjament tal-UE u jużaw il-finanzjament tal-politika ta' Koeżjoni biex jappoġġaw l-aktar setturi esposti minħabba l-pandemija, bħall-kura tas-saħħa, l-SMEs u s-swieq tax-xogħol. Għal Aktar Informazzjoni Azzjoni tal-Politika ta' koeżjoni tal-UE kontra l-coronavirus Pjattaforma tad-Data Miftuħa ta' Koeżjoni u d-dashboard tal-Coronavirus